google/wiki40b huggingface dataset:
Kappløp med tiden

Handling

Jack Walsh (Robert De Niro) er en smålurvete ekspolitimann som lever av å hente inn forbrytere (dusørjeger) som har brutt kausjonsbetingelsene. Jonathan (Charles Grodin) er regnskapsføreren som har lurt mafiaen og som nå skjuler seg i New York. Jack får i oppdrag av sin tvilsomme arbeidsgiver å fakke Jonathan for å overbringe ham til myndighetene i Los Angeles. Ting kompliseres når oppdraggiveren i tillegg hyrer en annen av sine ansatte til å pågripe Jonathan. Jack klarer å pågripe Jonathan, men ganske snart oppdager de at de har både FBI og mafiaen i hælene og blir dermed tvunget på flukt. FBI ønsker at han skal vitne mot mafiaen, mens mafiaen ønsker å likvidere ham. De to blir i løpet av flukten gode venner.

Oppfølgere

Den ble i 1994 etterfulgt av tre TV-filmer. Ingen av hoverolleinnehaverne medvirket imidlertid i disse.
Andrej Vysjinskij

Bakgrunn

Vysjinskij kom fra en katolsk polsk familie. Faren var embedsmann i tsartiden. Familien flyttet senere til Baku. Foruten polsk og russisk kunne gutten tilegne sef både engelsk og fransk.
Han ble mensjevik i 1903 og tok sin eksamen i rettsvitenskap i 1913.

Sentral politiker

Vysjinskij var utenrikskommissar 1940-46 og spilte en betydelig rolle da Latvia ble innlemmet i 1940 og for innsettelsen av en kommunistisk regjering i Romania i 1945. Som sovjetisk viseutenriksminister 1946-49 og fra 1953 Sovjetunionens permanente delegat i FNs sikkerhetsråd samt som utenriksminister 1949-53 var han Stalins utenrikspolitiske talerør og spilte som sådan en hovedrolle i den aggressive utenrikspolitikk som ledet til den kalde krigen.
Dorothea av Danmark (1520-1580)

Bakgrunn

Dorothea var kun to år gammel da hun sammen med sine søsken og foreldre flyktet fra Danmark til Nederlandene. Etter dronning Elisabeths tidlige død og Christian IIs reise til Norge i 1531, ble hun oppdratt av grandtanten Margrethe og siden tanten Maria, begge regenter i Nederlandene. 
Ved hoffet i Bruxelles holdt man utad fast ved den katolske tro, men både Maria og det fordrevne kongeparet hadde lutherske sympatier, som synes å ha gått videre til Dorothea.

Ekteskap

Hennes bror Hans døde i 1532, og morens slekt forsøkte å gifte henne bort med en mann som kunne hevde Dorotheas rettigheter til Danmark, Norges og Sveriges troner. På morbroren, keiser Karl Vs befaling ble hun i 1535 i Heidelberg, som 15 år gammel gift med den 53 år gamle Frederik II av Pfalz, som også hadde protestantiske sympatier, og hvis forsøk på at trede inn i ektestanden var mislyktes ikke mindre enn syv ganger. 
Etter 1536 ble kravet til de nordiske tronene ikke lenger aktivt understøttet av Habsburgerne, selv om Dorothea og mannen fortsatte med å hevde det. Kravet ble siden overtatt av lillesøsteren Christine.
Ekteskapet var barnløst, så ved Frederiks død i 1556 gikk kurfyrstetittelen først til en nevø og siden til en fjern slektning. Dorothea dro deretter til Neumarkt som hun hadde fått som livgeding. Hun opprettholdt kontakten med sine habsburgske slektninger og beholdt sin protestantiske tro. Den 31. mai 1580 døde hun her, hvoretter hun ble begravet i Helligåndskirken i Heidelberg. Hun sies å ha vært ennå mer ødsel enn sin ektefelle, som i sin tur skildres som en «jovial Epikuræer».
Georg Büchner

Bakgrunn

Karl Georg Büchner vokste opp i Darmstadt, og studerte fra 1831 medisin ved Universitetet i Strasbourg. Her bodde han hos en av professorene, Johann Jakob Jaeglé. Büchner ble etter kort tid hemmelig forlovet med Jaeglés datter Minna, og de holdt sammen helt til Büchners død.

Dikter og forfatter

Hans første manus, Dantons død, ble skrevet og utgitt (i en sterkt redigert form) i 1835. Lenz ble skrevet samme år. I 1836 fullførte han Leonce og Lena og et medisinskfaglig verk – som han samme år ble tildelt doktorgrad for ved Universitetet i Zurich. Han begynte også på manuset Woyzeck samme år.
2. februar 1837 pådro Georg Büchner seg tyfus. Han ble sengeliggende frem til 17. februar, da Milla kom på besøk. To dager senere døde han, bare 23 år gammel.
Büchners mest spilte drama i dag er Woyzeck, som er et ufullført fragment, og ble aldri oppført i forfatterens levetid. Dramaet ble først publisert i 1877. Stykket ble på 1900-tallet særlig kjent gjennom Alban Bergs opera Wozzeck fra 1926. Både operaen og originalversjonen hører i dag til standardrepertoaret på europeiske scener.
Det eneste stykket som Büchner fikk trykt i sin levetid, var dramaet Dantons død i 1835, og da i en beskåret versjon. Heller ikke dette ble uroppført før lenge etter hans død, i 1902.

Adaptasjoner av Büchners tekster

Operaen Wozzeck med musikk av Alban Berg vakte ved førsteoppførelsen i 1926 voldsom oppsikt med sitt nyskapende libretto og sin tolvtonemusikk. Den er i dag en av de mest spilte operaene fra 1900-tallet.
Woyzeck er filmatisert en rekke ganger; den mest kjente versjonen er trolig Werner Herzogs fra 1979 med Klaus Kinski i hovedrollen.
AFI's 100 Years…100 Stars

AFI's 100 Years…100 Stars er en liste over de 50 viktigste filmlegendene i USA ifølge det amerikanske filminstituttet (The American Film Institute – AFI). Listen inneholder 25 menn og 25 kvinner, og det var tilsammen 500 nominerte filmskuespillere. 
Listen ble presentert 16. juni 1999 av det amerikanske filminstituttet i en CBS-sending. Shirley Temple var programleder, mens 50 av datidens skuespillere presenterte de femti utkårede. TV-sendingen ble nominert til to Primetime Emmy Awards for kameraklipp og musikk, og den ble utgitt på DVD i august 2000.
For listen definerer AFI en «amerikansk filmlegende» som en skuespiller eller en skuespillergruppe med en betydelig tilstedeværelse i amerikanske spillefilmer. Skuespillerens filmdebut skal ha vært før 1950, men noen skuespillere som ble aktive etter 1950, ble vurdert, så lenge deres død markerte et punktum for filmarbeidet. Humphrey Bogart og Katharine Hepburn ligger øverst på henholdsvis listen over de mannlige og kvinnelige filmlegendene. Kun tre av skuespillerne på listen lever i dag (per juni 2019): Kirk Douglas, Sidney Poitier og Sophia Loren.
Elias Chacour

Liv og virke

Elias Chacour ble født i landsbyen Kafr Bir'im i Øvre Galilea i Palestinamandatet av palestinske, kristne foreldre som tilhørte den melkittiske kirken. Familien søkte tilflukt i nabolandsbyen, Jish etter at Bir'im ble okkupert av Yishuv-styrker. Chacour og familien ble israelske statsborgere i 1948 da staten ble etablert. Han gikk på internatskole i Haifa og videregående i Nasaret. Han studerte teologi ved seminaret knyttet til Saint-Sulpice i Paris. Han kom tilbake til Israel i 1965, og ble ordinert av erkebiskop Georg Selim Hakim av Akko, Haifa, Nasaret og hele Galilea, som ble patriark Maximos V Hakim to år senere. Han studerte Bibelen og Talmud i tillegg til aramaisk og gammelsyrisk ved Det hebraiske universitetet i Jerusalem, og ble den første araber til å ta en høyere grad der.
Chacour flyttet til landsbyen I'billin i 1965. Han ble der oppmerksom på mangelen på utdanningsmuligheter for arabere over åttendeklasse, og bestemte seg for å starte en skole for alle de lokale barna, uavhengig av religiøs tilknytning. Tidlig på 1980-tallet, i en ledig fjellside som nå er kjent som «Lysfjellet» (Jebel an-Nour) ble det bygd et bygg med klasserom. Den nystartede videregående skolen flyttet fra midlertidige lokaler i landsbyen til de nye lokalene så snart de var klare. Det som opprinnelig var en videregående skole har vokst betraktelig, og har nå barneskole og også høyere utdannelse. Mar Elias Educational Institutions har 4500 studenter, blant dem muslimer, kristne og drusere

Erkebiskop

Chacour var i I'billin fram til 2006 da han ble erkebiskop for Akko, Haifa, Nasaret og hele Galilea og flyttet til Haifa. Denne stillingen har han fremdeles. Den viktigste byen i hans bispedømme er Haifa, den største byen i det nordlige Israel. Han ble vigslet til biskop i St. Elias-kirken i I'billin og innsatt som erkebiskop fra katedralen i Haifa. Chacour er visepresident for Sabeel Ecumenical Liberation Theology Center

Meninger og priser

Chacour forfekter ikkevold, og reiser mye i Midtøsten og land i resten av verden og snakker om dette. I tillegg kommer mange besøkende, personer som søker opplysninger og pilegrimer til I'blilin.
Chacour har fått mange priser og utmerkelser for sitt humanitære arbeid, blant annet World Methodist Peace Award, den franske Æreslegionen, Peacemakers in Action Award fra Tanenbaum Center for Interreligious Understanding og Niwano-prisen i tillegg til æresdoktorat fra fem univerisiteter, deriblant Duke og Emory. i 2001 ble Chacour utpekt som «Årets mann» i Israel.

Utgivelser

Chacour har gitt ut to bøker: Blood Brothers og We Belong to the Land. Blood Brothers omhandler barndommen hans, hvordan han vokste opp i Biram, utviklet seg til en ung mann og hans tidlige år som prest i I'billin. Boken har blitt oversatt til over tjue språk.
We Belong to the Land forteller om arbeidet hans med Mar Elias Educational Institutions fra den spede begynnelsen til en stor skole for å utdanne palestinsk ungdom og for å skape forsoning. Boken har blitt oversatt til 11 språk.
Frenchella

Utbredelse

Artene lever i Australia.
A Man's A Man for A' That

A Man's A Man for A' That er en av Skottlands uoffisielle nasjonalsanger. Robert Burns forfattet opprinnelig diktet som sangen baserer seg på under tittelen Is There For Honest Poverty. A Man's A Man for A' That ble sunget ved åpningen av det skotske parlamentet i 1999 – og blir enkelte ganger assosiert med skotsk nasjonalisme og kampen for løsrivelse fra Storbritannia. Sangen har også blitt oversatt til tysk med tittelen Trotz Alledem Und Alledem.

Sangtekst

Is there for honest Poverty
That hings his head, an' a' that;
The coward slave-we pass him by,
We dare be poor for a' that!
For a' that, an' a' that.
Our toils obscure an' a' that,
The rank is but the guinea's stamp,
The Man's the gowd for a' that.

What though on hamely fare we dine, 
Wear hoddin grey, an' a that; 
Gie fools their silks, and knaves their wine; 
A Man's a Man for a' that: 
For a' that, and a' that, 
Their tinsel show, an' a' that; 
The honest man, tho' e'er sae poor, 
Is king o' men for a' that. 

Ye see yon birkie, ca'd a lord, 
Wha struts, an' stares, an' a' that; 
Tho' hundreds worship at his word, 
He's but a coof for a' that: 
For a' that, an' a' that, 
His ribband, star, an' a' that: 
The man o' independent mind 
He looks an' laughs at a' that. 

A prince can mak a belted knight, 
A marquis, duke, an' a' that; 
But an honest man's abon his might, 
Gude faith, he maunna fa' that! 
For a' that, an' a' that, 
Their dignities an' a' that; 
The pith o' sense, an' pride o' worth, 
Are higher rank than a' that. 

Then let us pray that come it may, 
(As come it will for a' that,) 
That Sense and Worth, o'er a' the earth, 
Shall bear the gree, an' a' that. 
For a' that, an' a' that, 
It's coming yet for a' that, 
That Man to Man, the world o'er, 
Shall brothers be for a' that.
Veksø

Veksø (tidligere også Viksø) er en landsby i Nordsjælland med 1.892 innbyggere (2017) beliggende i Egedal kommune i Region Hovedstaden. Den ligger mellom Ballerup og Frederikssund og har kirke og skole. Fra Veksø Station kjører siden 1879 tog mot København og Frederikssund.

Historie

Syd for Veksø lå i vikingetiden og middelalderen den store sjøen Vigsø som dekket hele det lave terrenget rundt om Værebro Å. Byen omtales i skriftlige kilder første gang i 1370, stavet som Viksyø. Kirken er oppført omkring 1150 og hadde egen prest fram til midten av 1550-tallet hvoretter den ble annekskirke til Stenløse.

Viksøhjelmene

I sensommeren 1942 ble Veksøhjelmene, to hornhjlemer fra bronsealderen, funnet av en torvegraver i Brøns Mose i Veksø. Hjelmene er utstilt på Nationalmuseet i København og er blant de viktigste funn fra tidens torvgraving.

Veksø slott

Vest for Veksø har ligget et gammelt voldsted fra 1300-tallet som på folkemunne kalles Veksø Slot. Det samme navnet brukes på en større bygning mellom Veksø og Hove. Denne bygningen er egentlig heller ikke et slott, men har fått navnet fordi dets arkitektur minner om Marselisborg slott.

Tradisjoner

Hvert år avholdes det i Veksø fastelavnsopptog med utsmykkede hester og vogner og hvor rytterne slår katten av tønnen gjennom Veksø Bygade. Tradisjonen ivaretas av Veksø Fastelavnsklub og kan føres tilbake til 1910.
Glaphyronyx

Utbredelse

Slekten er utbredt i Øst- og Sentral-Afrika (Kenya, den Den demokratiske republikken Kongo).
Idrett i Storbritannia

Fotball

Globalt sett har moderne fotball utviklet seg fra tradisjonell britisk fotball i det 19. århundre. Fotball er den største sporten i Storbritannia med stor margin, noe som ofte er sett på som en trussel for andre idretter. Sportens overordnede forbund er i England The Football Association (FA) (tilsvarer Norges Fotballforbund i Norge), og tilsvarende i Skottland, Wales og Nord-Irland. Disse styrer de respektive landslagene, reglene og ligaenes kampoppsett.

England

Klubbfotball er organisert separat etter hvert land i Storbritannia. England har et ligasystem som inkluderer flere tusen lag. I de fire øverste divisjonene spilles det profesjonell fotball. FA Premier League er den øverste divisjonen med de 20 beste lagene i England og Wales, og dessuten den rikeste i hele verden. De tre andre divisjonene, English Football League, er også drevet av fotballforbundet og inkluderer 72 forskjellige lag. England har over 100 profesjonelle lag, mer enn noe annet land i Europa.
De to hovedturneringene i England er FA-cupen og Ligacupen. FA-cupen er åpen for alle lag i England, uansett nivå, mens Ligacupen kun er for lagene i de fire øverste divisjonene.

Skottland

I Skottland har man et lignende system, men i mindre skala. Den øverste divisjonen, Scottish Premier League (SPL), har i de senere år vært dominert av Rangers F.C. og Celtic F.C.. Sistnevnte har betydelig større økonomiske og sportslige ressurser enn de andre klubbene. Ett nivå under SPL ligger Scottish Football League, som er tre forskjellige divisjoner med totalt 30 klubber. Noen av disse er imidlertid ikke profesjonelle. De to største cupene i Skottland er Den skotske cupen (Scottish Cup) og Den skotske ligacupen (Scottish League Cup).

Wales

Den øverste divisjonen i Wales er League of Wales. Denne er ikke særlig stor da rugby er deres nasjonalsport og de top tre walisiske klubbene spiller i det engelske ligasystemet. De største cupene er Welsh Cup og FAW Premier Cup.  Lag fra Wales deltar i den engelske fotballigaen og både Cardiff og Swansea har spilt i Premier League.

Nord-Irland

I Nord-Irland er hovedligaen Irish Football League, som, tross sitt navn, kun er for klubber i Nord-Irland. Systemet har tre divisjoner.
Hver sesong kvalifiserer de beste i sin liga seg til Mesterligaen og UEFA-cupen, to av de mest prestisjefylte turneringene i verden. Både lag fra England og Skottland har vunnet av disse turneringene.
De fire nasjonene konkurrerer individuelt i internasjonal fotball. Den aller første internasjonale fotballkampen var mellom Skottland og England i 1872. Den eneste store internasjonale prestasjonen for Storbritannia var VM i fotball 1966, som ble vunnet av vertsnasjonen England.
Den brysomme mannen

Handling

Filmen begynner på metro hvor en enslig mann ser et elskende par klinende meget grovt... og så skritter den mannen akkurat under toget. Plutselig forsvinner metroen og blir alt det følgende bringer som spredt ute i et øde ørkenliknende landskap. Og vi ser en liten stasjon. Så ankommer en buss denne stasjonen og den eneste passasjeren stiger av bussen. Det er Andreas Ramsfjell. Han ser seg forvirret rundt og vet ikke hvor han er havnet. Like etter kommer en bil kjørende og Andreas blir kjørt til nærmeste by. Heller ikke her kjenner han seg igjen og han legger fort merke til hvor ryddig og velorganisert alt er i denne byen. Men han kan ikke huske hvor han kommer fra og alt virker bare veldig ukjent. Som av seg selv kommer han til en arbeidsplass med eget kontor og kolleger som er påfallende hyggelige. Etter jobb studerer han byen og legger merke til at det finnes verken barn eller gamle mennesker i denne byen. Alt han ser er travle apatiske karrieremennesker som farter hit og dit. Igjen som av seg selv havner Andreas i en fremmed moderne bolig. Der møter han Anne Britt. Hun er hans kone, men Andreas har aldri sett henne før. De to får ikke så mye å snakke om rundt middagsbordet og det meste går på interiør og innredning. På arbeidsplassen går dagene uten at Andreas får mer klarhet i hvor han er kommet og hvorfor han er her. Og byen virker mer og mer monoton, uten følelser, lidenskap og galskap. Så en dag blir han vitne til et selvmord. Andreas forventer sterke reaksjoner fra omgivelsene, men ingen reagerer på det som har skjedd. Og like etterpå dukker det opp to menn i en bil. De plukker opp den døde og forsvinner i samme bil som om ingenting har skjedd. Etter dette begynner Andreas å bli mer og mer rådvill. Han blir desperat etter å finne ut hva det er med denne byen, dette livet... Han vil rømme, men det viser seg å bli mye vanskeligere enn han hadde trodd. Så kommer han tilfeldigvis i snakk med en mann ute på byen, Hugo. Han virker like forvirret og desillusjonert som Andreas, men det er noe med denne mannen som får Andreas til å forstå at Hugo kanskje vet noe mer enn ham selv. Andreas følger etter Hugo og finner ut hvor han bor. Tilslutt går Hugo med på å fortelle Andreas sin hemmelighet. Nede i kjelleren, gjennom et lite hull i veggen strømmer det deilige lukter og vakre lyder fra en kjøkken i en helt annen verden. Andreas ser nå en mulighet til å rømme og sammen med Hugo vil han grave seg fram gjennom hullet i veggen til den andre siden. De må være forsiktige og ikke lage mye bråk. Hullet i veggen blir større og større, men så blir de oppdaget og avslørt.

Om filmen

Filmen er innspilt på Island og i Oslo.

Mottakelse

Den ble vist under Kritikeruken under Filmfestivalen i Cannes. Der ble filmen tildelt Prix Acid. Utover dette vant den tre Amanda-priser i 2006; for beste regi, beste mannlige skuespiller (Trond Fausa Aurvåg) og for beste filmmanus. Filmen ble også nominert til Nordisk råds filmpris. Manusforfatteren fikk Amandaprisen for filmmanuset.
Notorious (film)

Handling

En ung amerikansk kvinne, Alicia Huberman (Ingrid Bergman), fortviler etter at faren hennes blir dømt for å ha vært nazispion under andre verdenskrig. Hun møter agenten T. R. Devlin (Cary Grant) og forelsker seg i ham. Han får henne til å reise til Brasil for å ta kontakt med en gammel bekjent av hennes far, Alexander Sebastian (Claude Rains), som angivelig holder hus for nazister i eksil. Alicia gjennomfører oppdraget, men det ender med at Sebastian blir hodestups forelsket i henne og foreslår ekteskap. Hun godtar frieriet, men håper innerst inne at Devlin kan forhindre giftermålet.
Bundesliga 2009–2010

Playoff og plass i neste sesongs  Bundesliga

Med  16.-plass  i sesongens Bundesliga spilte  1. FC Nürnberg  best av to  playoff-kamper  mot FC Augsburg som ble nummer tre i 2. Bundesliga . 
Nürnberg vant 1-0 og 2-0 tilsammen 3-0 , og beholdt plassen i Bundesliga kommende sesong. 
De to øverstplasserte i 2. Bundesliga, FC Kaiserslautern  og FC St. Pauli, er sikret opprykk til 1. Bundesliga i 2010-11-sesongen, mens Bochum og Hertha Berlin måtte rykke ned.
Dødens farvann

Handling

Journalisten Blair Maynard drar sammen med sin sønn til Karibien for å undersøke en rekke mystiske angrep på lystbåter samt forsvinninger av ferierende personer. Det viser seg at forsvinningene er forårsaket av pirater som fremdeles lever under en fanatisk tro på sitt grusomme og primitive levesett. Etterhvert blir både far og sønn lurt i en felle og tatt til fange.
Bangers

Handling

Cate Blanchett spiller en smått vellykket karrierekvinne som forbereder middagen til sin barske, usympatiske mor. Idet hun koker potetmos og pølser, forteller hun et likegyldig publikum bestående av hennes mor og en katt om sin nye forfremmelse på jobben. Hun fortsetter å snakke om jobben helt til det blir det klart for henne at hun er midtpunktet for et psykisk sammenbrudd som kulminerer i brent pølse og potetmos over hele gulvet.
Koppang stasjon

Stasjonens historie

Fra Rørosbanens åpning i 1877 og helt fram til 1885 måtte togreisende mellom Østlandet og det nordenfjeldske overnatte på Koppang. Dette førte til stor aktivitet ved stasjonen og gjorde at området rundt dette samferdelspunktet vokste. Lokomotivene måtte settes inn i staller og de reisende måtte bli innlosjert på hoteller (losjihus) som ble reist på gangavstand fra stasjonen. Det mest betydningsfulle av disse losjihusene var Hansens hotell som ble revet så sent som i 2001.
Stasjonsområdet på Koppang, med den gamle stasjonsbygningen, ett gjenværende hotell og den victorianske jernbaneparken samt en større betjentbolig med et uthus tegnet av arkitekten Peter Andreas Blix, utgjør et historisk jernbanemiljø fra Rørosbanens begynnelse hvor reisen mellom Kristiania og Trondhjem tok flere dager og inkluderte båtreise med DS Skibladner på Mjøsa, bespisning og overnattinger. 
Den 30. september 2010 ble stasjonsområdet gjenåpnet i ny utforming, med forlengelse av plattform på 100 meter, ny parkeringsplass og bussoppstillingplasser samt opparbeidelse av grøntarealer og jernbaneparken. Parken er for øvrig en av Norges eldste offentlige parker, og var opprinnelig utformet i viktoriansk hagestil, også kalt gartnerstil. Hele denne rehabiliteringen kostet i underkant av seks millioner kroner.
China Datang Corporation

China Datang Corporation (kinesisk: 大唐国际发電股份) er et helstatlig energi-konsern med hovedkontor i Beijing, Folkerepublikken Kina. Det ble grunnlagt 29. desember 2002 i forbindelse med restruktureringen av kinesisk kraftindustri dette året. Selskapet eier kraftprosjekter og energianlegg i hele Kina. CDC har totalt om lag 80 000 ansatte.
På slutten av 2007 hadde selskapet en utbygd kapasitet på 64 823 MW, med anlegg i 27 provinser i hele Kina som produserte 304,8 TWh. Ved utgangen av 2008 hadde installert kapasitet økt til 82 420 MW, og produksjonen var 352,9 TWh.
CPIC eier også 12% av Forskningsinstituttet for varmekraft.
Silverchair

Silverchair er et australsk rockeband. De har opplevd stor oppmerksomhet og anerkjennelse utenfor sitt eget hjemland. Etter å ha vunnet en lokal konkurranse i deres hjemland Australia, signerte straks de 15 år gamle medlemmene i Silverchair en platekontrakt med Murmur Records. Debutalbumet Frogstomp ble en stor kommersiell suksess i både USA, Europa og Australia. Silverchair har hatt flere #1 album på listene enn noe annet Australsk band i hjemlandet. Silverchair har også flest Aria-nominasjoner og -priser enn noe annet australsk band. 
Silverchair varierer mellom å spille grunge, tungrock, alternative rock, orkestrert rock, og poprock, akustisk, og har låter i alle disse sjangrene.
Bertnes

Bertnes er et strøk sørvest i bydel Støver på Innstranda i Bodø, om lag 10 km øst for Bodø sentrum. I dag finnes noe bebyggelse fra 1800-tallet i området, men utviklingen i området rundt Bertnes skjøt fart på 1970-tallet med ny boligbygging. Etter 2000 er flere boligfelt i området bygget ut, primært basert på boligsystemer importert fra Estland. Bertnes Geocenter har en stor utstilling med geologiske forekomster fra inn- og utland. Nordly grendehus er et naturlig samlingssted for befolkningen på Bertnes.

Bertnesdagan

Bertnesdagan arrangeres hver høst på Bertnes i regi av Innstrandens Idrettslag. På Bertnesdagan foregår blant annet kulturelle arrangement, auksjon, loppemarked og salg av lokal mat og håndverk.
Fukushima II kjernekraftverk

Fukushima II kjernekraftverk (japansk: 福島第二原子力発電所, Fukushima dai-ni genshiryoku hatsudensho) er et av verdens største kjernekraftverk, og produserer elektrisk kraft i Japan. Det har en installert maksimal effekt på 4 400 MW. Anlegget ble midlertidig stengt i 1989 p.g.a et uhell, og ble holdt stengt i flere år inntil feilen var utbedret og anlegget igjen ble godkjent.
Kraftverket ligger i byen Okuma i Fukushima prefektur på det nordlige Honshu. Det eies av Tōkyō Denryoku (TEPCO).
Det finnes også et Fukushima I; dette kjernekraftverket ligger 11,5 kilometer nord for Fukushima II. Også dette eies av TEPCO, og det ble hardt rammet av jordskjelvet i mars 2011.